พฤกษาลุยแตกแบรนด์คอนโดต่ำล้าน
พฤกษาลุยแตกแบรนด์คอนโดต่ำล้าน เจาะย่านชุมชนทั่วเมือง ให้คนเช่าอพาร์ตเม้นท์มาซื้ออยู่
18 ก.พ. 2553

พฤกษาลุยแตกแบรนด์คอนโดต่ำล้าน เจาะย่านชุมชนทั่วเมือง ให้คนเช่าอพาร์ตเม้นท์มาซื้ออยู่
นายเมธา จันทร์แจ่มจรัส กรรมการและรองกรรมการผู้จัดการ บริษัท พฤกษา เรียลเอสเตท เปิดเผยว่า ในปีนี้บริษัทฯมีแผนจะแตกแบรนด์คอนโดมิเนียมราคาขายต่ำกว่า 1 ล้านบาทต่อยูนิต อีกหลายแบรนด์ จากปัจจุบันมีสินค้าในกลุ่มดังกล่าวออกมาสู่ตลาดแล้ว 4  แบรนด์ ประกอบด้วย  แชปเตอร์วัน บริเวณราษฎร์บูรณะ , บี-ยู คอนโดมิเนียม โชคชัย 4  , เดอะทรี  ลาดพร้าว-วังหิน  ,  คอนโด เลต  ลาดพร้าว ถ.เสรีไทย   ซึ่งทั้งหมดบริษัทได้ขอส่งเสริมการลงทุนจากสำนักงานคณะกรรมการส่งเสริมการลงทุน(บีโอไอ) 
ทั้งนี้ จากการสำรวจของบริษัทฯพบว่า ที่อยู่อาศัยประเภทคอนโดมิเนียมต่ำกว่าล้านบาทถือว่าเป็นที่ต้องการมากในตลาด เนื่องจากมีกลุ่มคนที่อาศัยนอกเมือง ย้ายถิ่นฐานเข้ามาอยู่ในเมืองมากขึ้น  ซึ่งหากซื้อราคายูนิตละ  9 แสนบาท สามารถปล่อยเช่าได้เฉลี่ยเดือนละ 5,000 บาท จะได้อัตราผลตอบแทนต่อปี 6%        โดยเฉพาะอัตราค่าเช่าของอพาร์ตเม้นท์ในย่านบางกะปิ ที่บริษัทได้เปิดขายโครงการคอนโดเลต ลาดพร้าวพบว่า ขนาด 28 ตารางเมตร  อัตราค่าเช่าเฉลี่ยอยู่ที่ 3,000 บาทต่อเดือน แต่หากเป็นห้องใหม่อัตราค่าเช่าจะอยู่ที่ 5,000 บาทต่อเดือน โดยอพาร์ตเม้นท์ในย่านนี้มีจำนวนยูนิตรวมไม่ต่ำกว่า  1 หมื่นหน่วย